Stesen MRT Taman Suntex

Stesen MRT Taman Suntex ialah stesen transit aliran massa (MRT) di Cheras, Selangor, Malaysia. Stesen ini adalah salah satu stesen dalam Laluan Sungai Buloh-Kajang. Stesen ini dinamakan sempena kawasan perumahan Taman Suntex yang terletak di timur laut stesen. Stesen ini dibuka pada 16 Julai 2017 di bawah pembukaan Fasa 2 laluan ini.

Ciri-ciri Stesen

Lokasi
Stesen ini terletak di barat laut Taman Suntex, Cheras, Selangor. Di sebelah barat laut stesen adalah  Lebuhraya Grand Saga manakala di sebelah selatan stesen adalah persimpangan Hulu Langat  Lebuhraya Grand Saga.  Terletak berhampiran stesen adalah Pasar Suntex, Taman Seri Aman, Taman Lagenda Mas, Taman Putri Jaya, Taman Suntex dan Kampung Sungai Raya.

Pelan stesen

Stesen ini adalah stesen bertingkat dengan tiga tingkat: aras tanah, aras legar dan aras platform. Stesen ini mempunyai satu platform tengah di atas ruang legar untuk perkhidmatan Laluan Sungai Buloh-Kajang. Terdapat kemudahan bagi Orang Kurang Upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, braille di butang lif dan kaunter rendah untuk pengguna kerusi roda. Selain itu, terdapat sebuah kawasan parkir terbuka yang menempatkan 80 petak parkir kereta dan 30 petak parkir motosikal.

Perkhidmatan bas
Bas RapidKL laluan T413 berkhidmat di stesen ini manakala bas RapidKL laluan T406 dan 450 berkhidmat berhampiran stesen ini di hentian bas Pasar Suntex.

Pintu masuk dan keluar 
Terdapat satu pintu masuk dan keluar stesen di Stesen MRT Taman Suntex pada masa kini dan mempunyai kemudahan lif, eskalator dan tangga. Perkhidmatan bas pengantara hanya beroperasi di Pintu A bertempatkan di Jalan Kinabalu. Kedudukan Pintu A stesen terletak di timur laut stesen berdekatan dengan Kompleks Pasar dan Komuniti Suntex, kawasan perumahan You City dan You Vista.

Rujukan

Laluan Sungai Buloh-Kajang
Stesen RapidKL
Taman Suntex